2 จังหวัด ประสบภัยแล้ง พร้อมเร่งบรรเทาความเดือดร้อนและประสานจังหวัดวางแผนการบริหารจัดการน้ำเป็นระบบ
กรมป้องกันและบรรเทาสาธารณภัย รายงานมีพื้นที่ประสบภัยแล้ง 2 จังหวัด พร้อมเร่งบรรเทาความเดือดร้อน และประสานจังหวัดวางแผนการบริหารจัดการน้ำเป็นระบบนายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ขณะนี้ 19 มีนาคม 2562 มีจังหวัดประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) แล้ว จำนวน 2 จังหวัด รวม 53 หมู่บ้าน ได้แก่ จังหวัดร้อยเอ็ด ในพื้นที่ 2 อำเภอ ได้แก่ อำเภอเมืองสรวง และอำเภอสุวรรณภูมิ รวม 2 ตำบล 10 หมู่บ้าน และจังหวัดศรีสะเกษ ในพื้นที่ 3 อำเภอ ได้แก่ อำเภอเมืองจันทร์ อำเภอขุขันธ์ และอำเภอไพรบึง รวม 7 ตำบล 43 หมู่บ้าน อย่างไรก็ตาม เพื่อให้การช่วยเหลือผู้ประสบภัยแล้งมีประสิทธิภาพ กรมป้องกันและบรรเทาสาธารณภัย ได้ประสานจังหวัดวางแผนการบริหารจัดการน้ำในพื้นที่ให้เป็นระบบ พร้อมบูรณาการหน่วยทหารและหน่วยงานที่เกี่ยวข้องในพื้นที่ให้การช่วยเหลือผู้ประสบภัยอย่างเต็มกำลัง โดยจัดรถบรรทุกน้ำแจกจ่ายเพื่อบรรเทาความเดือดร้อนแก่ประชาชน จัดวงรอบในการนำรถบรรทุกน้ำสะอาดไปเติมยังจุดจ่ายน้ำกลาง เพื่อให้สอดคล้องกับความต้องการใช้น้ำในแต่ละพื้นที่อย่างต่อเนื่อง โดยเฉพาะไม่ให้ประชาชนประสบปัญหาขาดแคลนน้ำอุปโภคบริโภค พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้กำชับให้กรมป้องกันและบรรเทาสาธารณภัย บูรณาการหน่วยงานที่เกี่ยวข้องดำเนินมาตรการแก้ไขปัญหาภัยแล้งเชิงรุกอย่างรอบด้าน ทั้งมาตรการรองรับปัญหาขาดแคลนน้ำ โดยให้ติดตามสภาพอากาศอย่างใกล้ชิด ตรวจสอบปริมาณน้ำต้นทุนและสำรวจความต้องการใช้น้ำในแต่ละพื้นที่ พร้อมจัดเตรียมทรัพยากรให้พร้อมรับมือภัยแล้ง ทั้งกำลังคน วัสดุอุปกรณ์ และเครื่องจักรกลด้านสาธารณภัย รวมถึงจัดสรรน้ำตามลำดับความสำคัญ เน้นน้ำอุปโภคบริโภคเป็นหลัก ควบคู่กับการเฝ้าระวังพื้นที่เสี่ยงขาดแคลนน้ำอุปโภคบริโภค โดยเฉพาะพื้นที่เป้าหมายทั้งในและนอกเขตการให้บริการน้ำประปา และพื้นที่ที่มีการเพาะปลูกเกินแผนที่กำหนด อีกทั้งให้ประสานจัดหาน้ำจากทุกแหล่งรองรับการใช้น้ำ ทั้งการขุดลอกแหล่งน้ำเพิ่มเติม วางท่อสูบส่งน้ำ หรือจัดรถบรรทุกน้ำแจกจ่ายน้ำ ขุดเจาะบ่อบาดาล นอกจากนี้ ให้แจ้งเตือนเกษตรกรงดปลูกพืชหน้าแล้ง เน้นสร้างการรับรู้สถานการณ์น้ำ รวมถึงส่งเสริมการเกษตรที่ใช้น้ำน้อย พร้อมกันนี้ยังขอความร่วมมือให้ทุกภาคส่วนร่วมกันใช้น้ำที่มีปริมาณจำกัดอย่างประหยัด คุ้มค่า และมีประสิทธิภาพมากที่สุด สำหรับประชาชนที่ได้รับผลกระทบจากภัยแล้ง สามารถติดต่อเพื่อประสานแก้ไขปัญหาโดยด่วน ได้ที่สายด่วนนิรภัย 1784 ตลอด24 ชั่วโมง